HARMADIK SZEMÉLY PT-JE
1. Kliens ellazítása, a befelé figyelés elősegítése

Helyezkedj el kényelmesen. Dőlj hátra, lazulj el. Ha jólesik, hunyd le a szemed. Figyeld, ahogy a tested megtámasztja a szék. Érezd, ahogy a háttámla megtart, és ahogy az ülőke megtámasztja a combodat. Érezd a tested súlyát.

Most vegyél egy mély lélegzetet, és lassan fújd ki a levegőt. A figyelmed fordítsd a légzésedre...

Kövesd a légzésed ritmusát. Figyeld, hogyan áramlik a levegő befelé, utána kifelé. Befelé és utána kifelé... 

Figyeld meg a levegő útját. Beáramlik, megfordul, kiáramlik... Beáramlik, megfordul, kiáramlik... 

Figyeld meg, hol fordul meg a levegő testedben. Ott, ahol megfordul a levegő, ott van a középpontod. Meg tudod mutatni, hol fordul meg a levegő?... Nagyon jó...

Ott nyílik az a belső tér, amelyik meghatároz téged. A te belső tered: az énállapotaiddal, erőforrásaiddal, belső figuráiddal. Lehet, hogy látod ezt a belső teret, lehet, hogy csak érzékeled, de az biztos, hogy tudod, hogy ott van. Megvan ez a belső tér?... Nagyon jó.

Ott van az a belső tér, és ott van a lányod, Emese benned élő figurája is, akit szeretnénk felkeresni. Lehet, hogy látod őt, lehet, hogy csak érzékeled, de az biztos: tudod, hogy ott van. Kérlek, bólints, ha megvan a lányod benned élő figurája. Nagyon jó.

2. A kliens belső terének kiterjesztése

Most vegyél egy mély lélegzetet, és kezdd el ezt a belső teret kiterjeszteni a szoba terébe. Tedd ezt úgy, hogy minden kilégzéssel, minden kifújt levegővel kitágítod ezt a teret. Figyeld meg, ahogy minden egyes lélegzetvétellel a tér megnő, átlépi a tested körvonalát, és kikerül a szoba terébe. És a térrel együtt, fokról fokra, lélegzetvételről lélegzetvételre kikerülnek a szoba terébe a belső figuráid – közöttük a lányod benned élő figurája is.
Folytasd ezt a kiterjesztést addig, amíg ez a belső tér a benne lévő figurákkal együtt ki nem kerül a szoba terébe... Ha ez megtörtént, akkor kérlek, bólints, vagy jelezz a kezeddel... Addig lélegezz, és figyeld a folyamatot... Nagyon jó.
Most a belső tered minden benne élő figurával itt van körülötted, a szoba terében – és itt van valahol a lányod benned élő figurája is. Érzékeled-e őt valahol? Merre lehet ebben a térben? Inkább a jobb vagy inkább a bal oldalon? Mutasd, merre érzékeled őt?... Nagyon jó.
3. A figura előhívása és a beszélgetés lezárása
Akkor most arra kérlek, hogy lassan dőlj előre, és (NN-t) magad mögött hagyva, a megfigyelő éneddel állj fel. Ha szükséges, nyisd ki résnyire a szemed, és lassú, tapogatózó léptekkel közelítsd meg azt a helyet, ahol úgy érzed, a lányod benned élő figurája tartózkodik. Meg fogod érezni, hogy hol van az a pont a térben: érezni fogod az erőben azt a kis változást, ami a közelségét jelzi. Ha megérkeztél, kérlek, jelezd nekem... Ott van? ... Nagyon jó.
Most vegyél egy mély lélegzetet, és kezdd el magadba venni a figurát. Ahogy beszívod a levegőt, abból a pontból, ahol figura tartózkodik, belélegzed az energiáit. Feltöltekezel az érzéseivel, emlékeivel, átveszed a lélegzetvételének a ritmusát, felveszed a testtartását, megtapasztalod a gondolatait. Minden egyes lélegzetvétellel egyre jobban és jobban eggyé válsz figurával. És amikor úgy érzed, hogy már kellőképpen eggyé váltál vele, akkor azt jelezd majd egy kézmozdulattal vagy bólintással; addig folytasd a belégzést...

Nagyon jó... Rendben van neked, ha most megszólítom a lányod benned élő figuráját?
Üdvözöllek! (…)
(A beszélgetés végén, a búcsúzás előtt) Van-e még valami, amit szívesen elmondanál?   
4. Kivezetés a szerepből 
(Megváltozott tempóval, hangmagassággal) OK. Most tegyél egy lépést (jobbra / balra / előre / hátra), és lépj ki a figurából... Úgy… Vegyél egy mély lélegzetet, és kezdd el kilélegezni az energiáit...
Mialatt kifújod a levegőt, figyeld meg, ahogy az összes energiát, amit felvettél, visszaadod, visszaáramoltatod abba a pontba, ahonnan azt magadba vetted. Visszaáramolnak a figura érzései, gondolatai, testi érzetei... Amikor úgy érzed, hogy már teljesen kiürítetted magadból a figurát, kérlek, jelezd egy kézmozdulattal vagy bólintással; addig nyugodtan folytasd a kilégzést... OK. 
Lassú léptekkel sétálj vissza a székhez. Figyeld meg, ahogy eközben a figura energiáinak maradékát is magad mögött hagyod. Ülj vissza, helyezkedj el  (NN) körvonalába: vegyél egy mély lélegzetet és érezd meg a középpontod: érkezz meg saját magadba.
5. Ismét a klienssel. A (segítő / a tisztán látó / akire (...)-nek szüksége van) figurájának előhívása és a beszélgetés lezárása
Ha készen vagy rá, akkor folytathatjuk. Rendben van-e neked, hogy megkeressük a (segítőt / tisztán látót) itt, a kiterjesztett belső térben?
Csukd be a szemed, és keresd meg azt a tiszta, magas rezgést, amelyik a (segítő / tisztán látó)-hoz tartozik. Valahol ebben a térben itt van egy energiával teli, tettre kész, bölcs, mindent látó és értő figura, akihez – érzed – bizalommal fordulhatsz. Érzékeled őt valahol? Ha nem, akkor is érzékeled azt az irányt, amerre elindulnál segítséget keresni.
Merre indulnál? Inkább jobb-, vagy inkább balfelé?... Nagyon jó.
Lassan dőlj előre, és (NN-t) magad mögött hagyva, a megfigyelő éneddel állj fel. Ha szükséges, nyisd ki résnyire a szemed, és lassú, tapogatózó léptekkel közelítsd meg azt a helyet, ahol a (segítő / tisztán látó) energiáit érzékeled. Meg fogod érezni, hogy hol van az a pont a térben: érezni fogod az erőben azt a kis változást, ami a közelségét jelzi. Ha megérkeztél, kérlek, jelezd... Ott van? ... Nagyon jó.
Most vegyél egy mély lélegzetet, és a levegővel kezdd el belélegezni a (segítő / tisztán látó / ...) energiáit. Figyeld meg, ahogy minden lélegzetvétellel egyre jobban és jobban feltöltekezel a tudásával, erejével, érzéseivel és emlékeivel; átveszed a lélegzetvételének a ritmusát, felveszed a testtartását, megtapasztalod a gondolatait. Amikor majd úgy érzed, hogy kellőképpen eggyé váltál vele, akkor azt jelezd majd egy kézmozdulattal vagy bólintással; addig folytasd a belégzést...

Nagyon jó... Rendben van neked, ha most megszólítom a (segítőt / tisztán látót / ...)?

Üdvözöllek! (…)
(A beszélgetés végén, a búcsúzás előtt) Van-e még valami, amit szívesen elmondanál?   
6. Kivezetés a szerepből
(Hangsúlyváltás) Kérlek, lépj ki (jobbra / balra / előre / hátra) a (segítő / ...) a figurából... úgy. Ha szükséged van rá, megtarthatsz a (segítő / ...) energiáiból annyit, amennyi jólesik... 

Vegyél egy mély lélegzetet, és kezdd el kilélegezni a (segítő / ...) energiáit. Mialatt kifújod a levegőt, figyeld meg, ahogy az energiákat, amiket felvettél, visszaadod, visszaáramoltatod abba a pontba, ahonnan azokat magadba vetted. Visszaáramolnak a (segítő / ...) érzései, gondolatai, testi érzetei – annyi, amennyit azokból vissza akarsz adni... Amikor készen vagy, kérlek, jelezd majd egy kézmozdulattal vagy bólintással... Rendben. 
Akkor lassú léptekkel sétálj vissza a székhez, ülj vissza, helyezkedj el  (NN) körvonalába: vegyél egy mély lélegzetet, és érezd meg a középpontod. Érkezz meg saját magadba.
7. Ismét a klienssel
Megérkeztél? Itt vagy? Akkor itt az ideje, hogy visszavond a belső teredet. 
Vegyél egy mély lélegzetet, s ahogy beszívod a levegőt, azzal együtt kezdd el visszavonni a kiterjesztett belső teredet. Figyeld meg, ahogy lélegzetvételről lélegzetvételre egyre közelebb és közelebb húzod magadhoz ezt a teret, s vele együtt a belső szereplőidet is: az énállapotaidat, az erőforrásaidat, a belső figuráidat... S amikor majd a külsővé tett tér maradéktalanul visszakerült a középpontodba, oda, ahol eredetileg volt, akkor azt jelezd egy kézmozdulattal vagy bólintással... Addig folytasd a tér visszavonását.
OK. 
Most nézz még egyszer befelé, és vegyél búcsút a belső teredtől: ott vannak az énállapotaid, az erőforrásaid, a belső figuráid – és ott van a lányod benned élő figurája is, aki (…)
Most pedig fordítsd a figyelmedet az itt-és-mostra. Érezd a széket, a szobát, és egy pár mély lélegzetvétellel emelkedj ki a belső térből: érkezz meg, és nyisd ki a szemed.
Ha a kliens nem nyitja ki a szemét:

Mire öttől egyig elszámolok, teljesen kiemelkedsz a belső térből, és frissen, energiával telten megérkezel ide a szobába, és kinyitod a szemed.

(Az előbbi dinamikával kezdve, és az utolsó három számnál „vigyázz-kész-rajt”-szerűen felemelve a hangot) 
5-4-3-2-1 – és itt vagy, megérkeztél, kinyitod a szemed!

